Zuma se vrou ‘amptelike verdagte’ in moordkomplotPres. Jacob Zuma en sy vierde vrou, Nompumelelo Ntuli-Zuma, in Augustus 2014 by die Withuis in Washington DC. Foto: GovernmentZA/Flickr Shaun Abrahams, hoof van die Nasionale Vervolgingsgesag (NVG), het bevestig dat pres. Jacob Zuma se vervreemde vierde vrou, Nompumelelo Ntuli-Zuma, ŉ amptelike verdagte is in ŉ beweerde komplot om die president te vergiftig. Sunday Times berig Ntuli-Zuma, ook bekend as MaNtuli, se prokureurs het verlede maand aan Abrahams geskryf om uit te vind wat die stand van die ondersoek na die beweerde vergiftiging is wat nou al meer as ŉ jaar lank sloer. Volgens die koerant het Abrahams op 17 Oktober vanjaar in ŉ brief aan Ulrich Roux, Ntuli-Zuma se regsverteenwoordiger, bevestig dat sy amptelik een van die verdagtes in die saak is. Sunday Times berig verder dat Roux aan Abrahams teruggeskryf het en versoek het dat hy uitklaar watter aanklagte teen Ntuli-Zuma gebring kan word en watter bewyse bekom is wat daartoe gelei het dat sy as ŉ verdagte geïdentifiseer is. Abrahams het egter nie op hierdie vrae geantwoord nie. Maroela Media het vroeër berig Ntuli-Zuma is uit die president se private woning in Nkandla geskop nadat Zuma agterdogtig geraak het oor haar betrokkenheid by die beweerde vergiftigingskomplot. Zuma het glo in Junie 2014 siek geword en twee maande later tydens ŉ besoek aan die VSA uitgevind dat hy vergiftig is. In Januarie 2015 het David Mahlobo, minister van staatsekuriteit, glo Ntuli-Zuma versoek om die president se woning te verlaat.